Worcester F 80 Distinctiones

210 Recordari debet homo

Recordari debet homo pertinencia ad Deum, ad seipsum et ad proximum. Pertinencia ad Deum sunt tria, mandata potestatis, judicia equitatis, beneficia bonitatis.

¶ Primo, ergo mandata Dei sunt recolenda, sicut passus per quem debet transire, Psal. [102:18]: *Memores mandatorum ipsius ad faciendum ea*. Sunt ergo verba Dei recordanda ad credendum, ad[[1]](#footnote-1) faciendum, ad docendum. Non sicut Judei, recordabantur, Matt. 27[:63]: *Domine, recordati sumus*, quod *seductor ille*.

¶ Secundo,[[2]](#footnote-2) recordanda sunt Dei iudicia, ut de similibus coniecturent simile iudicium futurum. Sicut cornicula viua videns corniculam mortuam suspensam in agro, Luc. 16[:25]: *Fili, recordare* *quia* accepisti *bona in vita*, etc., vsque *cruciaris.* Notabile est in euangelio quod ante mortem diues preponitur Lazaro, post mortem econuerso. Sic modo diuites pauperum dominantur, sed postmodum alter erit. Ergo recordare Esau exhereditati propter gulam. Diluuii facti propter luxuriam, serui inutiles incarcerati propter accidiam, diuitis dampnati propter auariciam, Pharonis submersi propter inuidiam, Luciferi precipitati propter superbiam et voluntatem[[3]](#footnote-3) peccare, Deut. 7[:18]: *Recordare* quid fecerat *Dominus Pharaoni*, etc. Pulcre se corrigit qui per alium se castigat. Exemplum de leone et catulo verberato. Sed heu quia Dan. 13[:9] dicitur de senibus *declinaverunt oculos* ne *viderent cælum*, nec recordati sunt judiciorum iustorum.

¶ Tercio, recordanda sunt Dei beneficia.

/fol. 290vb/

Nam talium obliuio parit ingratitudinem, Jer. 18[:20]: *Numquid redditur pro bono malum*, *quia*, etc., sequitur, *Recordare quod* *steterim* *in conspectu tuo.* Hec autem beneficia Dei sunt tria. Primum est justificacionis, etc., sicut sanatus mennuit medici, Deut. 16[:12]: *Recordaberis* quia servus fuisti *in* terra Egypti, que interpretur tenebra, angustia, tribulacio, id est, in peccato quod obnubilat rationem, eligentem, et conscienciam. Remurmurantem angustat voluntatem ad malum[[4]](#footnote-4) trahentem, tribulat Deum ab homine se diuidentem, Deut. 8[:18]: Recordare *Domini Dei tui, quod ipse vires tibi præbuerit*.[[5]](#footnote-5)

¶ Secundum beneficium est redempcionis ut in vsum emptoris transeas, Tre. 3[:19]: *Recordare paupertatis mee* contra deuicias *absinthii et fellis*. Contra delicias at quia signum ducit in cognicionem significati, ideo pingitur crucifixo Christi. Exemplum de beato Ignacio. Sed heu quia in Psal. [77:42]: *Non sunt recordati manus ejus, die qua redemit,* etc. hec est manus. Contra suos creauit, gubernauit, sanauit, redemit, benedixit, attraxit, diabolum deuicit, Ysai. 17[:10]: *Fortis adjutoris tui non es* recordatus.

¶ Tercium est beneficum glorificacionis quod recolendum est tanquam finis qui potissime mouet artificem ad operandum. Et primum debet esse in intencione, sed cum ipse Deus sit causa causarum et potissima maxime debet mouere operatorem ad operandum propter ipsum, Psal. [41:2, 5]: *Quemadmodum desiderat cervus ad fontes aquarum*, ita et sequitur, *Hæc recordatus sum, et* effudi *in me animam meam*. Psal. [41:5], affectione quam *transibo*, in morte, *in locum tabernaculi* ad domum propter amenitatem, etc. Psal. [136:1]: *Super flumina Babylonis*, id est, delectabilia huius mundi, non infra per sumersionem uel adhesionem dum *recordaremur* tu *Sion*, id est, superne ciuitatis, sed heu quia, Eccle. 9[:14] dicitur, *Civitas parva, et pauci* viri *in ea*, etc.

¶ Secundo, debet homo recordari pertinencia ad seipsum que sunt tria. Primo, iniquitatis proprie ad dolendum et confitendum, sicut eger coram medico, Leu. 26[:39-40]: *Propter* peccatum *patrum suorum et sua affligentur*, *donec* recordentur, etc. Ysai.

/fol. 291ra/

38[:15]: *Recogitabo tibi omnes annos meos in amaritudine*. Sed heu quia multi magis recordantur, peccata sua ad delectacionem quam ad detestacionem quam ad detestacionem, Num. 11[:5]: Recordantur *piscium quos comedebamus*, *in mentem, veniunt cucumeres,* etc. Ex homine ibi ideo Ezech. 21[:24] pro eo *Quod recordati estis,* *manu capiemini*, etc., sicut latro ducitur ad suspendium.

¶ Secundo, recordari debet fragilitatis humane ad vitandum periculum. Sic uulpes vestigia[[6]](#footnote-6) bestiarum intrancium in cubile leonis, et non redeuncium noluit intrare. Sic de peccato et inferno, Psal. [77:39]: *Recordatus est*, scilicet, Dominus quando recordari nos facit, *quia caro sunt*, fragiles ad ruinam, *spiritus vadens*, per se a gratia ad culpam, *et non rediens,* de culpa ad gratiam. Item, Psal. [77:39]: *Recordatus est quia.* Recordari nos facit quoniam puluis sumus. Ideo non est tutum appetere altitudinem ne vento vane glorie dispergantur. Homo dicitur hic puluis propter vtilitatem materie, fenum propter breuitatem uite, flos agri propter mutabilitatem fortune. Flos agri namque crescit et marcessit, virescit et putrescit.

¶ Tercio debet recordari incertitudinis finis sui ad preparandum se tanquam citatus ad respondendum, Tre. 1[:7]: *Recordata est,* id est, anima, *dierum afflictionis sue*, scilicet, mortis, *inferni*, etc. Sed heu quia Tre. 1[:9]: *Sordes ejus in pedibus ejus*, non est recordatus fini sui.

¶ Item, homo debet recordari illorum que pertinent ad proximum. Et primo, meritorum eius ad imitandum, Job. 4[:7]: *Recordare, obsecro, quis umquam innocens periit*, etc. Secundo, beneficiorum ad regraciandum uel respondendum, [1] Reg. 25[:31]: Recordabere *ancillae tuae*. Sed heu qui multi promoti non recordantur pauperum amicorum antiquorum. Tercio, iniuriarum illatarum ad emendam, Matt. 5[:23]: *Si offers munus tuum,* etc.

1. ad ] Lambeth, F 128 *corr*. et F 80. [↑](#footnote-ref-1)
2. secundo ] *add*. sunt F 80. [↑](#footnote-ref-2)
3. voluntatem ] *corr.* noli F 80, Lambeth. [↑](#footnote-ref-3)
4. malum ] Lambeth, F 128 *corr.* manum F 80. [↑](#footnote-ref-4)
5. prebuerit ] F 128 *corr*. prebuit F 80, tribuet Lambeth. [↑](#footnote-ref-5)
6. vestigia ] Lambeth, F 128 *om.* F 80. [↑](#footnote-ref-6)